b'\n_START_ARTICLE_\nRakel (bibelsk person)\n_START_PARAGRAPH_\nRakel (hebraisk: \xd7\xa8\xd7\x97\xd7\x9c, Ra\xe1\xb8\xa5el, i betydningen \xc2\xabs\xc3\xb8ye, hunsau\xc2\xbb) er i henhold den hebraiske Bibelen (det gamle testamente) favoritthustruen til patriarken Jakob, den ene av de tre bibelske patriarker, og som mor av Josef og Benjamin. Hun var datter av Laban og den yngre s\xc3\xb8steren til Lea, den f\xc3\xb8rste hustruen til Jakob. Jakob var ogs\xc3\xa5 hennes fetter, og hun var den yngre niesen til Rebekka, Jakobs mor.\n_START_SECTION_\nEkteskapet med Jakob\n_START_PARAGRAPH_\nRakel er f\xc3\xb8rste gang nevnt i F\xc3\xb8rste Mosebok 29 da Jakob kommer tilfeldigvis over henne mens hun vanner sauene. Han hadde reist en stor strekning for \xc3\xa5 finne sin mors bror Laban i Paddan-Aram. Rebekka hadde sendt ham dit for \xc3\xa5 v\xc3\xa6re trygg for sin hevngjerrige tvillingbror Esau._NEWLINE_I l\xc3\xb8pet av sitt opphold ble Jakob forelsket i Rakel og gikk med p\xc3\xa5 \xc3\xa5 arbeide i syv \xc3\xa5r for Laban for \xc3\xa5 f\xc3\xa5 gifte seg med Rakel. Natten f\xc3\xb8r bryllupet ble bruden dekket bak sl\xc3\xb8r og Jakob oppdaget ikke at det var Lea, Rakels eldre s\xc3\xb8ster, som hadde blitt erstattet for Rakel. Mens \xc2\xabLea hadde matte \xc3\xb8yne\xc2\xbb var Rakel \xc2\xabvelskapt og vakker\xc2\xbb. Da Jakob konfronterte Laban for dette bedrageriet, unnskyldte han seg med at \xc2\xabVi gj\xc3\xb8r det ikke slik her hos oss at vi gir bort den yngste f\xc3\xb8r den eldste.\xc2\xbb Men hvis Jakob arbeidet ytterligere syv \xc3\xa5r skulle han ogs\xc3\xa5 f\xc3\xa5 Rakel som hustru._NEWLINE_Etter at Lea hadde f\xc3\xb8dt fire s\xc3\xb8nner, var Rakel fortsatt ikke i stand til \xc3\xa5 unnfange. Hun ble sjalu p\xc3\xa5 Lea og ga sin slavekvinne Bilha til Jakob for \xc3\xa5 v\xc3\xa6re hennes surrogatmor. Bilha f\xc3\xb8dte to s\xc3\xb8nner som Rakel ga navn til, Dan og Naftali, og som hun oppfostret. Lea svarte med \xc3\xa5 gi sin slavekvinne Silpa til Jakob, og med henne frambrakte han Gad og Asjer som Lea oppfostret. En del kommentarer har hevdet at Bilha og Silpa var halvs\xc3\xb8stre av Lea og Rakel._NEWLINE_Etter at Lea hadde f\xc3\xb8dt ytterligere en s\xc3\xb8nn, ble Rakel endelig velsignet med en s\xc3\xb8nn, Josef som Jakob til elske mer enn sine andre s\xc3\xb8nner.\n_START_SECTION_\nD\xc3\xb8d og gravleggelse\n_START_PARAGRAPH_\nEtter Josefs f\xc3\xb8dsel, besluttet Jakob \xc3\xa5 vende tilbake til landet Kanaan med sin familie. Da han fryktet at Laban ville hindre ham, flyktet han med sine to hustruer Lea og Rakel og sine tolv barn uten \xc3\xa5 informere sin svigerfar. Laban jaget etter ham og anklaget ham for \xc3\xa5 ha stj\xc3\xa5let hans husguder. Faktisk hadde Rakel tatt sin fars husguder, skjult dem under sin kamels setepute og satte seg p\xc3\xa5 dem. Da Jakob var uten visshet om tyveriet, sa han til Laban at \xc2\xabden du finner gudene dine hos, skal miste livet. I n\xc3\xa6rv\xc3\xa6r av slektningene v\xc3\xa5re kan du selv se etter hva jeg har med meg, og ta det som er ditt!\xc2\xbb Da Laban kom til Rakel hevdet hun at hun menstruerte og kunne ikke reise seg, og han fant s\xc3\xa5ledes intet. Jakob inngikk en fredspakt med svigerfaren og de skiltes._NEWLINE_P\xc3\xa5 veg til Betel og i n\xc3\xa6rheten av Efrat gikk Rakel inn i en vanskelig f\xc3\xb8dsel for sin andre s\xc3\xb8nn Benjamin. Jordm\xc3\xb8drene fortalte ved f\xc3\xb8dselens gang at barnet var en s\xc3\xb8nn. F\xc3\xb8r Rakel d\xc3\xb8de kalte hun ham for Ben Oni (\xc2\xabs\xc3\xb8nn av min sorg\xc2\xbb), men Jakob endret dette navnet til Ben Yamin (Benjamin). Den franske rabbiner Rashi har forklart at Ben Yamin enten betyr \xc2\xabs\xc3\xb8nn av den rette\xc2\xbb (det vis si \xc2\xabs\xc3\xb8r\xc2\xbb) ettersom Benjamin var den eneste av Jakobs s\xc3\xb8nner som var f\xc3\xb8dt Kanaan, hvilket l\xc3\xa5 s\xc3\xb8r for Paddan Aram (et tidlig arameisk konged\xc3\xb8mme i Mesopotamia); eller de kunne bety \xc2\xabs\xc3\xb8nn av min dager\xc2\xbb da Benjamin ble f\xc3\xb8dt p\xc3\xa5 Jakobs eldre dager._NEWLINE_Rakel ble gravlagt av Jakob langs vegen til Efrat, rett utenfor Betlehem. I dag er det et sted som hevdes \xc3\xa5 v\xc3\xa6re Rakels grav som ligger mellom Betlehem og den israelske bosetningen Gilo. Den f\xc3\xa5r bes\xc3\xb8k av flere tusener av bes\xc3\xb8kende hvert eneste \xc3\xa5r.\n_START_SECTION_\nRakels barn\n_START_PARAGRAPH_\nRakels s\xc3\xb8nn Josef var bestemt til \xc3\xa5 bli lederen av Israels stammer mellom landflyktigheten og den nasjonale enhet. Denne rollen er belyst i den bibelske fortellingen om Josef som forberedte vegen i Egypt for familiens landflyktighet der, og i den framtidige figuren i Mashiach ben Yosef (Messias, s\xc3\xb8nn av Josef), som ville kjempe i den apokalyptiske krigen til Gog og Magog og s\xc3\xa5ledes forberede vegen for konged\xc3\xb8mmet til Mashiach ben David (Messias, s\xc3\xb8nn av David) og den messianske tidsalder. Hennes andre s\xc3\xb8nn var Benjamin og hun d\xc3\xb8de ved \xc3\xa5 f\xc3\xb8de ham.\n_START_SECTION_\nI islams tradisjon\n_START_PARAGRAPH_\nRakel er \xc3\xa6ret i islam, og selv om hun ikke er s\xc3\xa6rskilt referert til i Koranen, er hun kjent ved referanser til henne i samlingen av fortellinger kjent som Qisas Al-Anbiya (\xc2\xabFortellinger om profetenes liv\xc2\xbb). Fortellingen om hvordan Jakob ble forelsket i Rakel er fortalt i Qisas Al-Anbiya hvor hennes skj\xc3\xb8nnhet er beskrevet. Hennes rolle som mor til Josef og Benjamin er det sentrale emnet i fortellingen om henne.'